**Beethoven ja Kotzebue**

Kristel Pappel, Harry Liivrand

Täna, 12. veebruaril 2021 tehakse Eesti kontserdielus ajalugu: ERSO toob peadirigent Olari Eltsi juhatusel välja Ludwig van Beethoveni (1770–1827) muusika August von Kotzebue (1761–1819) näidenditele. Eesti kontserdilaval kohtuvad kaks oma valdkonna geeniust, meistrit, kelle looming tekitas kaasajal kirglikke vaidlusi ja kellest ühe, Kotzebue puhul, kestavad need siiani, ehkki ka tema suurust, erakordsust on hakatud viimase kümnendi jooksul lõpuks järjest enam taas tunnustama. Samuti on tegemist kahe lähestikuse juubilariga – kui Beethoveni 250. sünniaastapäeva tähistati eelmise aasta detsembris, siis peagi saabuval maikuul möödub 260. aastat Kotzebue sünnist. Tänu Tallinnas alates 1783. aastast kuni 1817. aastani periooditi elanud ja töötanud saksa kirjanikule, estofiilile, ajakirjanikule ja teatridirektorile August von Kotzebuele, oma aja kõige produktiivsemale ja populaarsemale saksakeelsele näitekirjanikule, kelle autorina kuulsaks ja hinnatuks teinud esimesed näidendid tulid lavale just tema enda asutatud Tallinna asjaarmastajate teatris, tuleb meie kultuurilukku ka ühe Eestimaal tegutsenud kirjandusklassiku töine kontakt Ludwig van Beethoveniga. Kui kõrgelt hindas Kotzebued draamakirjanikuna Beethoven, selgub mustvalgel helilooja ja kirjaniku kirjavahetusest. Kõigepealt aga peatume sellel, mis Kotzebue ja Beethoveni kokku viis – tellimus Pesti Kuningliku Linnateatri (kutsutud hiljem Pesti Saksa Teatriks) sissepühitsemise pidunäitemänguks ja selle muusikaks.

**Beethoven, Kotzebue ja „vuntsidega ungarlased“**

Ungari kuulus 19. sajandi algul Habsburgide impeeriumisse, mille pealinnas Viinis võib tänini imetleda ungari aadlike uhkeid paleesid. Ungari tähtsaimad linnad Buda ja Pest eksisteerisid eraldi, mõlema elanike seas valitsesid sakslased – näiteks Pestis oli neid üle 80%. Budast uuema linna Pesti arvukas sakslastest elanikkond otsustas rajada omakeelse teatri enam-vähem samal ajal kui August von Kotzebue toetusel avati Eesti esimese kutselise teatri hoone Tallinnas Laial tänaval (1809, tänane Noorsooteater). Pesti teatri projekteeris 1808 Johann Nepomuk Amann (1765–1834), kes juba teatri valmimisaastal 1812 nimetati Viini õukonna esimeseks õuearhitektiks ning kelle tuntumaid ehitisi on klassitsistlikus stiilis ümberehitatud Kaputsiinide krüpt, Habsburgide matusepaik Viinis.

Teatri avamine Pestis oli nii tähtis sündmus, et selleks telliti näidendid tolle aja kuulsaimalt näitekirjanikult August von Kotzebuelt ja muusika neile Ludwig van Beethovenilt. Kotzebue saatis oma teksti 1811. aasta suvel Eestist Ungarisse, Beethoven sai selle kätte Viinis, vahetult enne sõitu Teplice kuurorti Böömimaal. Helilooja olevat kavatsenud just „tõlda astuda, et Teplicesse reisida“, kui sai „Budast paki palvega Pesti uue teatri avamiseks midagi kirjutada“, nagu ta kirjeldas 9. oktoobri kirjas oma kirjastajale Breitkopf & Härtelile Leipzigis. Beethoven järkab: „… pärast seda kui olin 3 nädalat veetnud T[eplice]s ja tundsin ennast talutavalt, istusin ma arsti keelust hoolimata maha, et vuntse [ungarlasi], keda ma südamest armastan, aidata.“ Beethoven saigi õigeaegselt muusika Kotzebue näidenditele valmis, kuid oktoobri alguses Austria keisri Franz I nimepäeval ette nähtud teatri avamine lükkus siiski mitu kuud edasi.

„Vuntside“ all mõtles Beethoven arvatavasti teda finantsiliselt toetanud rikkaid ungari aadlikke. Kõige tähtsam nendest oli Budas ja Viinis resideerunud krahv Ferenc (Franz) Brunsvik, Beethoveni metseen ja endine muusikaõpilane, keda Beethoven nimetas oma sõbraks ja vennaks. Väärib mainimist, et Ferenc oli Beethoveni „surematu armsama“ Josephine vend – sama Josephine, kes oli 1810. aastal perekonna survel abiellunud Tallinnast pärit baltisakslase Christoph Adam von Stackelbergiga. Võimalik, et just Brunsvik vahendas Beethovenit Pesti teatrile.

Millise teksti Beethoven Kotzebuelt ungarlaste vahendusel sai? Teater oli tellinud kirjanikult Pesti linnaga seotud pidunäidendite triloogia: eelmäng kooridega „Ungari esimene heategija“ („Kuningas Stefan“, selle nimetusega ka esitati), näitemäng „Bela põgenemine“ kui peamine tükk ja „Ateena varemed“ kui järelmäng kooride ja lauludega. Ent teatril tuli „Bela põgenemisest“ loobuda, sest tekkis sündsusetu paralleel Franz I põgenemisega Napoleoni eest. Anonüümseks jäänud kohalik autor kirjutas kiiresti „ajaloolise maali“ „Pesti tõstmine kuninglikuks vabalinnaks“. Eel- ja järelmängu näol lõi Kotzebue oma ajale iseloomuliku ülistava lavateose, mis on pigem staatiline vaatepilt ehk *tableau* kui dramaatiline näidend – milles lavalise intriigi meister Kotzebue oli muidu nii tugev. Eelmängu alustab Kotzebue Ungari riigi rajamise ja ristiusustamisega, osutades kuningaks kroonitud Stefani (ungaripäraselt Istváni) tulevikuvisioonis muidugi ka ungarlaste hilisemale valitsejale: „Ma nägin hea Maria Theresia/ rühikat lapselast.“ Kuningas Stefani rolli esitas näitleja muusika saatel, s.t melodraamana, mis oli sel ajal populaarne teatrivorm.

Pidulik stseen leiab aset lagendik Pesti linna ees, mis on alguses tiheda uduga varjatud. Udu hakkab hajuma, kui Stefan ülistab maa kristianiseerimist oma isa poolt. Jumala nimel ulatab ta käe äsja võidetud paganlikule vaenlasele Gyulale, kes nüüd samuti soovib liituda uue usuga. Järgneb Stefani abielu Baieri printsessi Giselaga ja kirjapandud õiguste üleandmine maa aadlikele. Seepeale udu hajub täielikult ja linn tagaplaanil on selgelt näha. Otsekohe ilmuvad Jumala inglitest juhituna paavsti legaadid, et anda Stefanile üle kuninglikud regaalid. Stefan satub seepeale ekstaasi ja ennustab tähtsate kuningate valitsusaja tulekut. Tema nägemus lõpeb kiidulauluga Habsburgidele ja keiser Franz I-le, samal ajal kui laval on näha päikesetõusu.

Järelmängus „Ateena varemed“ („Die Ruinen von Athen“) aga jõudis Kotzebue otseselt oma kaasaega ja tollal ikka veel türklaste poolt ikestatud Kreeka juurde. Elegantse žestiga ühendas ta antiikkultuuri, Osmanite ähvardava läheduse ja Pesti teatri avamise:

Laval kujutatud uusaegset Ateena linna, mille antiikne hiilgus lebab varemeis, sest valitsevad barbaarsed Osmanid. Õilsad kreeklased on maha surutud, nagu peab nördimusega tõdema 2000-aastasest unest ärganud jumalanna Minerva (Ateena). Ta küsib teda saatvalt Mercuriuselt: „Kes rikkus mu templi?/ Kes lükkas pikali need sambad? Räägi!“ Mercuriuse vastab: „Barbarid viibutasid lõhkudes malakaid/ seal, kus kord põles sulle vaikselt viiruk./ Kas sa näed seda vaest orja,/ kes õõnsas sambas oma riisi tambib?/ Ta on kreeklane.“ Kibedalt pettununa lahkub Minerva sellest kunagisest tarkuse ja kaunite kunstide paigast. Mercurius viib ta Pesti, linna, „kus elab palju ausat rahvast,/ kus äri edeneb ja kunst õitseb“. Siin peaks puhkema uus ja hiilgav kunsti ajastu, mille algust tähistab uue teatri avamine. Me kinnitame tänulikult taas / oma iidset vannet jääda Ungarile surmani truuks“. [Näidenditekstide tõlge: Andres Lauringson.]

Kotzebue ei unustanud ka keisrikiitust ja Ungari riigi asutaja Stefani meenutamist. Kogu piduetenduse lõpuread liigutasid kõiki vaatajaid: „Me kinnitame tänulikult taas /

oma iidset vannet jääda Ungarile surmani truuks.“

Pidunäidendeid etendati kuni 1815. aastani kümme korda. Teoste menu oli paratamatult piiratud konkreetse koha ja sündmusega. Et tegemist oli n-ö juhutööga, oli Kotzebuele täiesti selge. 1812. aastal kirjutas ta Beethovenile: „Ma ei usu, et „Ateena varemed“ ja „Ungari esimene heategija“ saavutavad edu väljaspool Ungarit, või siis ainult tänu Teie meisterlikule muusikale. Neis ei saa teha ka muudatusi, kogu stiil on pisut lokaalne.“ Ka ühe viimase kümnendi huvitavama Beethoveni-biograafia autoreid Jan Caeyers on märkinud, et vastupidiselt muusika- ja kirjandusloos levinud negatiivsele arvamusele täitsid Beethoven ja Kotzebue oma ülesande hiilgavalt, isegi liiga hästi, vastates täpselt Pesti teatri ja publiku ootustele ning tolleaegsele poliitilisele situatsioonile. Peab silmas pidama ka seda, et Pesti sakslased käsitlesid ennast administratiivses mõttes ungarlastena ning Ungari mineviku ja tänapäeva ülistamine oli nende jaoks väga asjakohane, rääkimata ungari aadlikest.

Nagu Kotzebue ennustas, jäi sellest ettevõtmisest repertuaari eelkõige Beethoveni muusika, millest enamasti esitatakse avamänge „Ateena varemetele“ ja „Kuningas Stefanile“ ning „Türgi marssi“ „Ateena varemetest“. Viimane on inspireerinud mitmeid heliloojaid virtuoosseteks seadeteks klaverile ja teistele pillidele. Pesti teater aga põles 1848. aastal, ülesehitatuna tegutses teater samas majas veel 1869–1889.

Kuigi „Kuningas Stefanit“ pole Eestis tervikuna varem lavale toodud, on Kotzebue ja Beethoveni viljakat koostööd siiski lähiminevikus kahel korral kontserdina esitletud. 2013. aastal toimus Saksamaal Usedomi muusikafestival, mis tol korral oli pühendatud Eestile. Allakirjutanute poolt korraldati ja modereeriti festivali ametlikus programmis kontsert „Kui Beethoven Eestisse tuli. Kotzebue salong“, esinejaiks klaveriduo Kai Ratassepp-Mati Mikalai ning sopran Anu-Mari Uuspõld ja tenor Rasmus Kull, kavas aga Kotzebue tekstidele loodud laulud, klaveriseades „Kuningas Stefani“ ja „Ateena varemete“ uvertüürid, viimasest veel „Türgi marss“ Anton Rubinsteini ja „Dervišite koor“ Camille Saint-Saënsi seades, ning muid teoseid. Kontsert osutus nii publikumenukaks, et ligi poolsada huvilist pidi kahjuks jääma väljamüüdud saali ukse taha, üritust pidas festivalipress aga kolm nädalalt kestnud pidunädalate üheks kõige suuremaks avastuseks. Sama kontserdi võisime lühendatud mahus organiseerida 2019. aastal kultuuri protežeeriva Saksa suursaadiku Christoph Eichhorni residentsis mälestamaks Kotzebue 200. surma-aastapäeva.

Beethoveni vahetu kokkupuude Kotzebue tekstiga kinnitas tema veendumust, et Kotzebue on just õige kirjanik talle ooperilibretot looma. See ajendas teda Kotzebuele kohe vastavasisulist kirja saatma. Sel ajal vaheldumisi oma Vardi mõisas ja Tallinnas asuva kirjaniku kätte esimene kiri aga ei jõudnudki.

**Beethoveni ja Kotzebue kirjavahetusest**

Beethoveni ja Kotzebue kirjavahetus Viini ja Tallinna vahel on kadunud kirjade lugu. Beethoven kirjutas Kotzebuele kolm kirja, millest Kotzebue sai kätte kaks ja säilinud on üks kiri. Kotzebue omakorda läkitas Beethovenile kaks kirja, millest säilinud on üks, ja ühe soovituskirja oma laste muusikaõpetaja Johann August Hageni jaoks Beethoveni külastamiseks.

Beethoven kirjutas esimese kirja 1811. aasta oktoobris ja lootis selle Kotzebuele saata käsipostiga: „… üks tuulepeast liivimaalane lubas mulle toimetada kirja K. [Kotzebue] kätte, aga tõenäoliselt nagu üldse venelased ja liivimaalased on tuulepead ja suured hooplejad, ei teinud ta seda, kuigi nimetas ennast tema [Kotzebue] heaks sõbraks“ (kiri Leipzigi noodikirjastusele Breitkopf &Härtel, 28. jaanuar 1812). Oletatavasti oli see liivimaalane eelpool nimetatud Stackelberg. Järgmise kirja saatis Beethoven kõigepealt hoopis Leipzigisse oma kirjastajalt abi paludes. Leipzigis tegutsenud raamatukaupmehe ja kirjastaja Paul Gotthelf Kummeri vahendusel jõudis kiri õnnelikult Tallinnasse.

Beethoveni kiri kajastab kujukalt helilooja suurt imetlust ja aupaklikkust temast üheksa aastat vanema kirjaniku suhtes. Harva meelitab ja kiidab Beethoven kedagi sel viisil kui Kotzebued. Beethoven oli oletatavasti kohtunud Kotzebuega Viini seltskonnas või vähemalt näinud teda õukonnateatris ajavahemikus 1797. aasta oktoober kuni 1799. aasta märts, mil Kotzebue elas Viinis, olles õukonnateatri direktor (seda ametit pidas ta 1798. aasta lõpuni). Beethoveni raamatute seas oli Kotzebue käsitlus „Aadlist“ („Vom Adel“). Veel tähtsam aga, et Beethoven tundis Kotzebue näidendeid ja oli kogenud teatris nende suurt mõju: aktuaalsed ja vaatajat puudutavad teemad, haarav intriig, elulised tegelaskujud. Pärast vaevarikast tööd libretistidega 1805. aastal esietendunud ooperi „Fidelio“ („Leonore“) kallal lootis ta nüüd Kotzebues leida sobivaima tekstiautori.

28. jaanuaril 1812 kirjutas Beethoven Kotzebuele teise kirja:

Kõrgesti lugupeetud, kõrgesti austatud härra!

Sel ajal kui ma ungarlaste jaoks saatsin muusikaga teie eel- ja järelmängu, ei suutnud ma tagasi hoida elavat soovi omada teie ainulaadselt dramaatiliselt geeniuselt üht *ooperit* [Beethoveni esiletõste], olgu see siis romantiline, täiesti tõsine, heroilis-koomiline, *sentimentaalne* – lühidalt, sellisena nagu te ise soovite võtan ma ta suure rõõmuga vastu, loomulikult meeldiks mulle kõige rohkem mingi suur teema ajaloost ja eriti näiteks *Attila* *etc.* süngetest aegadest, aga võtan tänuga vastu ükskõik mis teema see ka poleks, kui see ainult tuleb teie poeetilisest vaimust, mille saaksin oma muusikalisse [vaimu] üle kanda. – Vürst Lobkowiz, kes teid tervitab ja kes juhib nüüd üksi *ooperit*, tuleb teile kindlasti vastu teie teenetele kohase *honorari* osas; –

Palun ärge lükake mu palvet tagasi, te leiate minus igal ajal teile selle eest ülimalt tänuliku,

soodsa ja peatse vastuse ootuses olen ma

teie austaja

ludwig van Beethowen

Viin 28. jaanuaril 1812

Härra Kotzebuele in [Reval]

Beethoven soovis niisiis kõige enam kirjutada suurt kangelaslikku ooperit ajaloolisel teemal ja pakkus välja hunnide juhi Attila kuju – taas Ungariga seotud ainestiku. Tõuke kauge minevikuga tegelemiseks andis arvatavasti ka itaallase Gasparo Spontini vanarooma aineline Pariisis 1807 esietendunud suurejooneline ooper „Vestaneitsi“ („La Vestale“), mis 1810. aastal tuli lavale Viinis ja vaimustas Beethovenit. Helilooja ei unustanud mainimast ka ettevõtmise finantsilist külge, liiatigi oli 1811. aasta septembris saanud Viini Kärntnertor’i (Kärntenivärava) teatri direktoriks Beethoveni metseen vürst Franz Joseph Maximilian Lobkowitz.

On teada, et Kotzebue vastas sellele kirjale 6. märtsil (vkj) 1812. aastal positiivselt.

Beethoveni järgmine, tõenäoliselt olulisi uudiseid Lobkowitzi korraldatud libretode võistluse kohta sisaldanud kiri ei ole enam säilinud. Kotzebueni see igatahes jõudis, nagu ilmneb Kotzebue vastusest:

Tallinn, 20. a(prill) 1812

Juba 6. märtsil oli mul au vastata ühele Teie lahkele kirjale, mille sain raamatukaupmees Kummeri kaudu Leipzigist. Nüüd sain teise kirja hr. von Odelga [arvatavasti diplomaat Carl von Odelga] vahendusel; kolmandast [kõige varasemast] ei tea ma midagi. Ma kordan, et luuletan teile suure rõõmuga suure ooperi, niipea kui mul õnnestub leida hea plaan. See sünnib vahel täiesti iseenesest, vahel aga peab seda kaua asjatult ootama. Kui Teid rahuldaksid koomilised ooperid, võiksin Teid varsti aidata. Kavatsesin välja anda ooperi-almanahhi, aga ma ei ole veel kirjastajaga kokkuleppele jõudnud. Vahepeal on mul järgmised tööd käsikirjas valmis saanud: [1,] *Cacambo* printsess (Die Prinzessin von *Cacambo*), koomiline ooper 3 vaatuses. 2, Alpionn (Die Alpenhütte), draama lauludega ühes vaatuses. 3, Pervonte ehk Soovid (Pervonte oder die Wünsche), koomiline ooper 3 vaatuses. 4, Hans Max Griesbrecht von der Humpenburg ehk Uus rüütliaeg (Hans Max Griesbrecht von der Humpenburg oder die neue Ritterzeit), koomiline ooper 1 vaatuses. 5, Puur (Der Käficht), koomiline ooper 1 vaatuses. Kõik, välja arvatud vahest Pervonte, läheksid direktsioonile dekoratsioonide ja kostüümide poolest väga vähe maksma. Kui vürst *Lobkowitz* lubaks mulle nende 5 ooperi eest 200 tukatit, ei laseks ma neid esialgu üldse trükkida, vaid toimetaksin tema kätte. Kuulen, et ta on välja pannud auhinnad parimatele ooperitele [libretodele], pole aga teada saanud, millal on ärasaatmise tähtaeg? Ja kellele tuleb need saata? Kuna vürst on mõelnud anda 100 tukatit üheainsa hea koomilise ooperi eest, siis arvan ma, et 5 ooperi eest 200 tukatit ei oleks talle liiga palju. Et ükski neist ei sisalda midagi tsensuurivastast, selle eest seisan ma. Kui Te tahaksite ennast proovida koomilises žanris, siis leiaksite eriti Pervontes ja Cacambo printsessis oma geeniusele laia tegevuspõllu. Sellele ettepanekule palun peatset vastust ja mõtlen vahepeal tõsise ooperi plaanile. – Ma ei usu, et „Ateena varemed“ ja „Ungari esimene heategija“ saavutavad edu väljaspool Ungarit, või siis ainult tänu Teie meisterlikule muusikale. Neis ei saa teha ka muudatusi, kogu stiil on pisut lokaalne. Siinjuures pean ma kibedalt kaebama, et ma peale Teie kirja nende tükkide saatusest pole ainsatki sõna kuulnud. Üks teatud härra *Bonaventura* von *Szent Ivani* [Szent-Iványi], kes nimetas ennast maavalitsuse kõrge koha esindajaks teatriasjades, kirjutas kaks korda mulle Pestist, ja, pärast seda, kui ma talle nüüd peaaegu juba ¾ aastat tagasi ihaldatud teatritükid läkitasin, ei ole temast rohkem midagi kuulda, ei saada honorari ega vasta mu kirjadele. Te olete ju nõnda lahke ja kirjutate mulle, kas ja millal uus teater Pestis avati? kas minu tükid meeldisid? ja mis võib küll olla põhjus, et minuga nii sündmatult käitutakse?

Veel kord paludes varsti siia Tallinnasse vastata, jään Teie siiraks austajaks

Kotzebue

P.S Kõige parem oleks, kui luuletaja ja helilooja elaksid vähemalt aasta aega koos, ja kes teab, mis ükskord pärast taastatud rahu juhtub, kui praegune [teatri] direktsioon mulle vastuvõetavaid ettepanekuid teeb.

Kotzebue kiri kajastab mitut olulist aspekti tema isiksuses ja loomes. Mõistagi oli ta tugev teatripraktik, kes mõtles nii esitusvõimalustele kui ka honorarile. Teda häiris vaikus Pestist – ta ei teadnud aga, et teatri juhtkomiteesse kuulunud Bonaventura von Szent-Iványi suri 1811. aasta sügisel. Huvitav on Kotzebue märkus inspiratsiooni kohta, mida isegi tema pidi vahel „kaua asjatult ootama“. Tal oli lihtsam pakkuda Beethovenile juba olemasolevaid libretosid, kahjuks küll koomilisi. Kotzebue oli sel ajal tõepoolest väga hõivatud: alates 1812. aasta märtsist oli ta Tallinna Teatri direktor, käis iga päev teatris, tegi proove, õhtuti jälgis etendusi või võttis vastu külalisi. Kotzebue oli ostnud Tallinna eeslinna Narva maantee äärde suure krundi koos maja, aia ja abihoonetega (umbes praeguse maja nr 17 kohal). 1812. aasta kevadel elasid seal peale Kotzebue suure perekonna, koduõpetajate ja teenijate ka mõned tähtsad külalised nagu kuulus näitlejanna Henriette Hendel-Schütz ja tema filosoofiaprofessorist abikaasa. Kotzebue lause tsensuurist aga polnud sõnakõlks ega allaheitlikkuse tunnus, ta teadis, et ta kirju loeti. 1810. aastal oli Kotzebuele selgitatud, et tema välismaal avaldatavad või kasutatavad käsikirjad peavad enne olema läbinud Vene keisririigi tsensuuri.

Kirja kõige tõsisemad ja ooperikunsti üht tuumprobleemi, libretisti ja helilooja koostööd puudutavad read on postskriptumis: teksti ja muusika autorite mõttevahetus peaks olema tihe, võimalikult lähedal elades ja suheldes. Kotzebue vihjab väljavaatele Viinis kokku saada, kuid see ei teostunud. Kotzebue lahkus 1813. aasta detsembris Tallinnast ja suundus Königsbergi Vene keisririigi peakonsuliks Preisimaal. Ta jätkas diplomaaditegevust Weimaris ja Mannheimis, kus saksa rahvuslane ja fanaatikust teoloogiatudeng Karl Sand ta kui arvatava „vene spiooni“ tema 4-aastase poja nähes 1819. aastal mõrvas.

Beethovenil jäigi teine ooper kirjutamata. Ta töötas veel kord ümber oma „Fidelio“, mille viimane variant esietendus 1814. aastal. Kotzebued hindas ta kõrgelt elu lõpuni.

**Järelmäng: Hagen, Hippius ja Beethoven**

1813. aasta sügisel võttis Kotzebue laste endine muusikaõpetaja ja hilisem tähtis muusikategelane Tallinnas Johann August Hagen (1786–1877) ette reisi Viini ja Berliini. Ta palus Kotzebuelt soovituskirja, mille Kotzebue 24. septembril (5. oktoober) ka kirjutas, adresseerides selle „Kuulsale komponistile härra *von Beethovenile* Viinis“.

Selle kirja üleandja, härra *Hagen*, on 3 aastat olnud minu majas muusikaõpetaja ja kuna ma teda niihästi tema teadmiste ja tema usinuse, kui ka tema moraalse iseloomu pärast olen õppinud hindama, seepärast võtan endale vabaduse teda Teile parimini soovitada kui üht Teie siiraimat austajat.

Nende hulka loen ma ka iseennast ja olen tervenisti Teie alandlik

Kotzebue.

Hagen külastas aastail 1814 ja 1815 Beethovenit mitu korda, kuigi tema Viini-tuttavad hoiatasid algul, et Beethoven on tusane ja pahur, sest ta ei kuule midagi. Hagenit aga võttis Beethoven vastu sõbralikult, lugedes, kellega on tegemist. Hageni vahendusel tutvus Beethoveniga Viinis kunsti õppinud tulevane nimekas baltisaksa kunstnik Gustav Adolf Hippius (1792–1856). Natuurist joonistatud Ludwig van Beethoveni portree (1814–1815) on Hippiuse kuulsamaid töid (asub tänapäeval Bonnis Beethoven-Haus’is), mille autorlust aitas tuvastada kunstiajaloolane Anu Allikvee.

Beethoveni ja Kotzebue suhtlemisest on enamus Beethoveni biograafe piinlikkustundega mööda vaadanud – „revolutsionääri“ ja „reaktsionääri“ kirjavahetus näib demonstreerivat üksnes Beethoveni halba kirjanduslikku maitset. Nii see aga ei olnud. Kui Beethoven kirjutas Kotzebuele esimese kirja, oli just trükist ilmunud tema muusika Johann Wolfgang Goethe näidendile „Egmont“. Ent ooperilibretot ta Goethelt ei soovinud: tema jaoks oli Goethe saksa esimene poeet ja Kotzebue saksa esimene dramaatik.

Kirjad on võetud väljaandest *Ludwg van Beethoven. Briefwechsel.* Gesamtausgabe. Bd. 2. 1808–1813. Hrsg. Sieghard Brandenburg. München: G. Henle, 1996.